《送王常博归蜀》
宋代·刘宰

东溟之水浩无穷，蜀江滚滚来朝宗。
圣神天子坐法宫，日月所朝梯航通。
君才当代相如雄，云烟落纸声摩空。
西来阐教临辟雍，冠带济济如云从。
力排党论开至公，凤鸣骇瞩朝阳桐。
太常正徯肃臣工，归舟却泝蜀江风。
蜀天万里车书同，不应一士无留中。
篙师捩柁毋匆匆，趣回有诏紫泥封。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。